b'\n_START_ARTICLE_\nTadeu\xc5\xa1as Giedraitis\n_START_SECTION_\nBiografija\n_START_PARAGRAPH_\nGim\xc4\x97 1889\xc2\xa0m. gruod\xc5\xbeio 25 d. Linkuvoje, bajor\xc5\xb3 Giedrai\xc4\x8di\xc5\xb3 Jono Mauricijaus Giedrai\xc4\x8dio ir Kazimieros Radvilavi\xc4\x8di\xc5\xabt\xc4\x97s \xc5\xa1eimoje. Mok\xc4\x97si Kauno ir Rygos gimnazijose. 1907-1909 m. studijavo in\xc5\xbeinerij\xc4\x85 Rygos technikos universitete, v\xc4\x97liau teis\xc4\x99 Tartu universitete. Baig\xc4\x99s mokslus mok\xc4\x97si Sankt Peterburgo artilerijos mokykloje. 1916-1919 m. mokytojavo teis\xc4\x97s lic\xc4\x97juje Jaroslavlyje. 1917-1918 m. priklaus\xc4\x97 Lenk\xc5\xb3 karinei organizacijai. 1919 m. suteiktas poru\xc4\x8diko laipsnis ir i\xc5\xa1leistas \xc4\xaf Lenkijos kariuomen\xc4\x97s rezerv\xc4\x85. 1919-1926 m. dirbo administracin\xc4\x97se \xc4\xafstaigose Vilniuje, Balstog\xc4\x97je, Augustave ir Valkaviske. 1919 m. Vilniuje susituok\xc4\x97 su Ana Dunin-\xc5\xa0ostakovska. 1926-1932 m. dirbo teis\xc4\x97ju Biarozoje. 1932-1935 m. Balstog\xc4\x97s apygardos teismo prezidento pavaduotojas. 1935-1936 m. Zamost\xc4\x97s apygardos teismo prezidentas. 1936 m. tapo Lucko apygardos teismo prezidentu. 1938 m. i\xc5\xa1rinktas \xc4\xaf Lenkijos senat\xc4\x85. 1939 m. rugs\xc4\x97jo 21 d. suimtas NKVD, buvo kalinamas ir tardomas Minske, nuteistas mirties bausme. Prasid\xc4\x97jus Tre\xc4\x8diojo Reicho ir TSRS karui, kartu su kitais kaliniais buvo nu\xc5\xa1autas besitraukian\xc4\x8di\xc5\xb3 NKVD 1941\xc2\xa0m. bir\xc5\xbeelio 26 d. \xc4\x8cerven\xc4\x97je. Nu\xc5\xbeudymo vieta ne\xc5\xbeinoma, ta\xc4\x8diau sukurtas simbolinis kapas Povonzk\xc5\xb3 kapin\xc4\x97se.'